Vakbond veroordeel aanvalle op uitlandersLede van Fawu (Foto: ANA) Die Food and Allied Workers Union (Fawu) het Donderdag vandeesweek se aanvalle op uitlanders, wat daarvan beskuldig word dat hulle vervalste goedere verkoop, veroordeel. Die vakbond het egter owerhede versoek om in te gryp om die plaaslike ekonomie te beskerm. “Ons doen ŉ beroep op inwoners om nie verder uitlanders aan te val nie, omdat ons glo dat alle bewyse van vervalste goedere of goedere wat reeds verval het, of goedere wat onwettig vervaardig is, by wetstoepassingsagentskappe, die Verbruikerskommissie en ander owerhede aangemeld moet word,” het Katishi Masemola, algemene sekretaris van die vakbond, gesê. Hy het gesê Fawu sal nie enige aanvalle op uitlanders duld nie, insluitend dat hul eiendom geplunder of gevandaliseer word nie. Maroela Media het vroeër berig ŉ derde persoon is dood weens die geweld wat Woensdag in Soweto uitgebreek het toe plaaslike inwoners en buitelanders slaags geraak het. “Ons ondersteun ŉ vreedsame veldtog teen onwettige handel, ŉ veldtog wat ons al sedert Maart 2018 dryf tydens ŉ optog na die SAID en weer in Augustus na die nasionale tesourie. Ons versoek egter nou dat onwettige operateurs en onwettige invoerders dringend aangekeer moet word, ter wille van plaaslike poste, die welvaart van die land en inkomste aan die fiskus.” Die vakbond versoek pres. Cyril Ramaphosa om ŉ taakspan van gesondheidsinspekteurs, belastingbeamptes, polisiebeamptes en ander betrokke rolspelers aan te stel.